Det er snart slut med brintbusser på de nordjyske veje. Region Nordjylland og Aalborg Kommune indstiller nemlig testen af busser, der kører på brint. Brintbusserne kom i rute for første gang i april 2020 for at teste en ny grøn  transportform. Ifølge Region Nordjylland har busserne været en succes, men nu bliver de alligevel kørt i garagen. - Det har været et spørgsmål om at afprøve en af de grønne teknologier i en driftsituation og teste, om det kunne lade sig gøre at køre med brintbusser i den almindelige kollektive trafik, og det kan det, siger Peder Key Kristiansen (S), der er formand for udvalget for Regional Udvikling, Digitalisering og Innovation ved Region Nordjylland. Overhalet af el Brintbusserne må dog vige for en anden grøn teknologi. Udviklingen af eldrevne busser har nemlig taget fart i de seneste år, og elbusserne har derfor overhalet brintbusserne teknologisk. Elbusser er både billigere og bedre for miljøet. - Driftsmæssigt er det simpelthen for dyrt at køre med brintbusser nu sammenlignet med de andre alternativer, der er på markedet, siger Peder Key Kristiansen. Der har i alt kørt tre brintbusser i Nordjylland, som altså nu skal afløses af el.

Opsummering:
Efter to års forsøg planlægger Region Nordjylland og Aalborg Kommune nu at stoppe testen af brintbusser.